hy hy hy hy hy hy hy hy hy hy hy hy hy hy hy hy en hy hy hy hy hy hy hy hy hy oc hy hy en hy en hy en hy en hy en hy hy ru en hy hy hy hy hy hy hy hy hy hy hy hy hy hy hy hy hy en hy hy
Ու էլի, ու էլի անօթեւանության մասին
Ինչպես գիտեք, Վարչապետի հանձնարարականով, քաղաքաշինության կոմիտեն ստեղծել էր հանձնաժողով, որը քարտեզագրելու էր Գյումրու ժամանակավոր կացարանները, հստակեցներ անօթևանների թիվը, ինչպես նաև պարզեր, թե որ անօթևանն ինչու է այդ կարգավիճակում ու երբվանից:
Վահան Թումասյանը ներկայացրեց քաղշինի բաց տվյալները. ամբողջ աղետի գոտում հաշվառված է եղել 7231 տնակ, որից 3530-ը Շիրակի մարզում (2830-ը միայն Գյումրիում): Ըստ բանախոսի, երբ իրենց կողմից տնակների հաշվառում է իրականացվում, անօթևանների մոտ թյուր կարծիք է ձևավորվում, թե բնակարան հատկացնելու համար է, սակայն զգուշացրեց, որ սա դեռ պարտավորեցնող չէ, չնայած որ մարդկանց պարզորոշ պիտի ներկայացվի, թե ինչ է սպասվում, քանզի նրանք ևս 10-20 տարի հույսով սպասելու ժամանակ չունեն. «Եթե առաջիկայում բնակապահովման որևէ  ծրագիր իրականացվի, պետք է պարզ ասել ժողովրդին, թե որ կարգավիճակ ունեցող ընտանիքները կարող են ապահովվել բնակարանով, որոնք` ոչ, որպեսզի նախորդ տարիների նման մարդիկ 30 տարի չսպասեն, իսկ երբ քաղաքաշինության նախարարությունը հավաքեց փաստաթղթերը` 500-600 ընտանիքի մերժեց: Եթե նախապես պարզ ասվեր` նրանք վաղուց իրենց գլխի ճարը կտեսնեին»:
Տիգրան Հարությունյանն ի լրումն ավելացրեց, որ այս հաշվառումը վերաբերում է ոչ միայն աղետի հետևանքով մնացած անօթևաններին, նաև այլ պատճառներով անօթևան դարձածներին: Մինչև հունիսի 30-ը հանձնաժողովի աշխատանքները պետք է ավարտված լինեն: Առաջնահերթ պետք է դիտարկման տակ լինեն երկրաշարժի պատճառով անօթևան մնացածները, որոնց նկատմամբ պետությունն իր պարտավորությունները դեռ չի կատարել: «Բացի այս, կառավարության որոշմամբ, բազմանդամ ընտանիքները կիսվեցին, սակայն փաստացի համարվելով փոխհատուցված՝ ընտանիքի մի մասը շարունակում է բնակվել տնակում: Մեծ ծավալուն աշխատանք է: Պատկերացրեք, 3535 ընտանիքի հարցում ենք արել, ընդհանուր 24975 անդամ, 11354 քաղաքացու կադաստր և ոստիկանություն հարցում ենք արել՝ թե 1988-ից մինչ օրս յուրաքանչյուրը որտեղ է հաշվառված եղել»:
Մհեր Խաչատրյանն էլ նկատեց, որ հաշվառումը կոնկրետ վերաբերում է ժամանակավոր կացարաններում բնակվող անօթևաններին, չեն ներառվում նրանք, ովքեր տնակներում չեն բնակվում: «Հակառակ դեպքում մենք ունենք բազմաթիվ անօթևաններ` և երկրաշարժի արդյունքում, և մինչ երկրաշարժը, կամ երկրաշարժից հետո էլ եղել են անօթևան, բայց իրենք ներառված չեն այս ցուցակներում: Այս թվերը, որ նշում ենք, այդ մարդիկ չկան. շատերը հանրակացարաններում են բնակվում, շատ մարդիկ կան, որ վթարային շենքերի մեջ են բնակվում: Բազմաթիվ են: Պարոն Թումասյանը ճիշտ նշեց, որ մարդկանց մոտ տպավորություն է ստեղծվել, թե ովքեր փաստագրված են տնակների մեջ` իրենք արդեն կստանան բնակարանի բանալիները… Դա ապատեղեկատվություն է: Որքանով գիտեմ, Լևոն Բարսեղյանի կողմից փաթեթ էր ներկայացվել, թե որ բնակչին ինչպիսի լուծում կարելի է տալ: Կոչ եմ անում ու հորդորում, որ ամեն մեկի ուսումնասիրությունը մինչև չկատարվի ու չհայտարարվի՝ կառավարության ու վարչապետի գլխավորությամբ, նոր միայն քաղաքացին կիմանա, թե ում ու ինչ լուծում է սպասվում: Բազմաթիվ խնդիրներ են առաջանում: Նույնիսկ խաբեության դեպքեր են լինում»: Եվ Մհերը նկարագրեց, թե ինչպես են փորձել 3000 ԱՄՆ դոլարով տնակ վաճառել ու գնորդին համոզել, թե շուտով բնակարան կստանա: Մարդ կա, հետաքրքրվում է, ու խաբեության զոհ չի դառնում, մարդ էլ կա մնում է ձեռնունայն: Այս ոլորտը բազմաթիվ կոռուպցիոն ռիսկեր է պարունակել ու ամենաթողություն է տիրել:
Աշխատանքային խումբը առավոտից երեկո պտտվում է տնակներով, բազմապիսի խախտումներ են արձանագրել: Գտնում են, որ կրակն են ընկել հայտարարություն անելով, թե մինչև հունիսի 30-ը պիտի տվյալներ ներկայացնեն վարչապետին:
Վահան Թումասյանն էլ կատակով նշեց, թե արդեն այնքան են անօթևանների հարցերով զբաղվել, այնքան խնդիրների ու բազմապիսի խճճված հարցերի հանդիպել, որ կարող են գիտական թեզ գրել:
Մի խոսքով, որքան էլ քննարկումներ եղել են, որքան էլ հանձնաժողովներ ստեղծվել են, որքան էլ խոստումներ տրվել են, եթե այս պահին կա կառավարության պատրաստակամություն ու հանձնարարական, ապա մինչև հունիսի 30-նն ու մի քիչ ավել էլ դեռ պիտի սպասենք, որպեսզի ի վերջո հստակ լինի՝ բնակարանաշինություն լինելո՞ւ է, ԲԳՎ ծրագիր իրականացվելո՞ւ է, թե՞… ոչ մի բան էլ չի լինելու…
Լուսանկարները՝ Dialogue Media Center-ի
«Տիկնիկայինը կարողանում է ներթափանցել երեխայի ներաշխարհ»
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
ՀՀ, Գյումրի, Իսահակյան փ., 76
(+374 312) 6 72 56
«Տիկնիկայինը կարողանում է ներթափանցել երեխայի ներաշխարհ»
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
Մեջբերումներ անելիս ակտիվ հղումը shrjapat.am- ին պարտադիր է: Կայքում արտահայտված կարծիքները պարտադիր չէ, որ համընկնեն կայքի խմբագրության տեսակետի հետ:
Գովզդների բովանդակության համար կայքը պատասխանատվություն չի կրում: